b'\n_START_ARTICLE_\nJugoslaveni\n_START_SECTION_\nPovijest\n_START_PARAGRAPH_\nJo\xc5\xa1 od kraja 18. stolje\xc4\x87a, kad su se po\xc4\x8dele stvarati moderne nacije, bilo je poku\xc5\xa1aja da se definira zajedni\xc4\x8dki ju\xc5\xbenoslavenski etni\xc4\x8dki identitet._NEWLINE_Krajem 19. i po\xc4\x8detkom 20. stolje\xc4\x87a, pojam "Jugoslaveni" se po\xc4\x8deo koristiti kao sinonim za Ju\xc5\xbene Slavene, pogotovo one u sastavu Austro-Ugarske. _NEWLINE_Nakon Prvog svjetskog rata, kad je stvorena Kraljevina Srba, Hrvata i Slovenaca, pojam "Jugoslaveni" se koristilo za sve njezine stanovnike, a pogotovo one koji spadaju u Ju\xc5\xbene Slavene. Pojam se tada rabio ve\xc4\x87inom izvan Kraljevine, jer je slu\xc5\xbebeno postojao naziv jednoga troimenog naroda Srba, Hrvata i Slovenaca. Aleksandar Kara\xc4\x91or\xc4\x91evi\xc4\x87 je 1929. uveo diktaturu, preimenovao zemlju u Kraljevinu Jugoslaviju i slu\xc5\xbebeno proglasio da postoji samo jedna jugoslavenska nacija s tri plemena. Ta je politika ukinuta nakon njegove smrti 1934. godine._NEWLINE_Socijalisti\xc4\x8dka Jugoslavija, stvorena nakon Drugog svjetskog rata, bila je savezna dr\xc5\xbeavaa koja je slu\xc5\xbebeno priznavala etni\xc4\x8dku raznolikost. Ipak, mnogi su se izja\xc5\xa1njavali kao Jugoslaveni jer su se htjeli poistovjetiti s Jugoslavijom kao cjelinom, a ne s nekim od njezinih naroda. Popis stanovni\xc5\xa1tva iz 1971. zabilje\xc5\xbeio je 273\xc2\xa0077 Jugoslavena, \xc5\xa1to je bilo 1,33% ukupnog stanovni\xc5\xa1tva. Popis iz 1981. je zabilje\xc5\xbeio na podru\xc4\x8dju SFRJ 1\xc2\xa0216\xc2\xa0463 ili 5,4% Jugoslavena. _NEWLINE_Nakon raspada Jugoslavije ve\xc4\x87ina se Jugoslavena opet deklarirala prema etni\xc4\x8dkoj pripadnosti. Ipak, ponegdje jo\xc5\xa1 ima osoba koje se deklariraju kao "Jugoslaveni". Srbija i Crna Gora je imala 80\xc2\xa0721 Jugoslavena prema popisu stanovni\xc5\xa1tva iz 2002., a Kanada 65\xc2\xa0505 prema popisu iz 2001._NEWLINE_U studenome 2009. u Subotici je osnovan inicijativni odbor za osnutak nacionalnog vije\xc4\x87a Jugoslavena u Republici Srbiji, pri \xc4\x8demu je njihov predstavnik naglasio da je njihov jezik srpskohrvatski.'